runetrust/blame-folketinget-dk huggingface dataset:
Lars Aagaard (M), 2022-12-20:
Tak for spørgsmålet fra hr. Søren Egge Rasmussen, og tak for bemærkningen.
Jeg vil love dig lidt mere end det, for CCUS-puljen er jo bygget op på sådan en måde, at vi kører første runde nu.
Og det, som hr. Søren Egge Rasmussen spørger til, er jo yderst centralt, fordi vi kommer til at mangle gode idéer til at lagre CO 2 fremadrettet, og lagring i byggematerialer og andre ting er bestemt noget, som vi også skal kigge på.
Så jeg er meget åben over for, at vi skal indgå i en drøftelse af det spørgsmål, som rejses.
Og det kan jo være, hvis ellers vi kan finde fornuft og orden, at det er elementer, vi kan få til at blive fanget af fremtidige udbud, men det afgør den samlede forligskreds jo og ikke jeg.
Søren Egge Rasmussen (EL), 2022-12-20:
Ja, velkommen til hr. Lars Aagaard, som jeg nu skal betegne klima-, energi- og forsyningsministeren for at overholde formalia.
Jeg håber, vi får et rigtig godt samarbejde.
Jeg er godt klar over, at vi har nogle helt urimelige vilkår omkring den her udvalgsbehandling, og hvad vi kan nå der, men jeg synes ikke, det er 100 pct. klart, når man nu går ind og støtter forskellige projekter, hvordan de skal måles i forhold til hinanden.
Altså, jeg kan godt forstå sådan et projekt, hvor man fanger noget CO 2 i en skorsten og putter det ned stabilt i undergrunden.
Men så kan vi komme ind i noget, hvor man fanger noget CO 2 og får det til at indgå i nogle brændsler, som så bliver brændt af hurtigt og udleder CO 2 , men måske fortrænger noget diesel et andet sted.
Og så har vi måske en tredje slags produkter, de der lavteknologiske, hvor man måske laver et byggemateriale, som reelt fanger noget CO 2 og måske bliver brændt af om 100 år, når den bygning brydes ned.
Så jeg forventer ikke, at vi kan få hele billedet af det, men jeg synes faktisk, det ville være gavnligt, hvis ministeren tog det med hjem i ministeriet og sagde: Er der ikke nogen af de ansatte, som kan beskrive det her godt for udvalget?
Det ville jeg sætte pris på – uden at skulle skabe konflikt om det her.
Jeg kunne bare godt tænke mig at se, hvordan man skal måle de her projekter mod hinanden.
Alex Ahrendtsen (DF), 2022-12-20:
Tak, formand.
Dette lovforslag udspringer af en aftale, som også Dansk Folkeparti er med i, og den handler, som andre har nævnt, bl.a. om en teknologineutral, markedsbaseret pulje til støtte af CO 2 -fangst m.v.
Og for os i Dansk Folkeparti har det været vigtigt, at omkostningerne til den her CO 2 -fangst ikke overvæltes på varme- og affaldskunderne.
Men vi er jo selvfølgelig stærke tilhængere af, at kommunalt ejede virksomheder kan indgå en aftale om bl.a. transport og lagring af CO 2 , og at vi dermed får realiseret aftalegrundlaget og alle de store ambitioner, vi har for CO 2 -fangst.
Så Dansk Folkeparti kan støtte forslaget.
Tak for ordet.
Christian Friis Bach (RV), 2022-12-20:
Tak for ordet.
Og lad mig også starte med at sige varmt velkommen til ministeren, som vi kender som en solid og visionær klima- og energihåndværker og også en god ven – velkommen til, og hjerteligt tillykke!
Det gør, at vi kan komme i gang, det gør, at vi kan få udmøntet puljen og eventuelt få etableret fremtidige puljer, og det inddrager kommunerne og de kommunale forsyningsselskaber aktivt i de her løsninger, som vi jo desværre, må vi sige, får brug for, men som der heldigvis nu ser ud til at kunne blive anvendelse af i den danske klimapolitik.
Så vi støtter lovforslaget.
Tak for ordet.
Mona Juul (KF), 2022-12-20:
Tak for det, og tak for ordet.
Også dette lovforslag tager udgangspunkt i politiske aftaler om CCS.
Det er så vigtigt, at vi får lavet de nødvendige hjemler for at komme videre; derfor er det også godt, at ministeriet og ministeren huskede på lige præcis de her lovforslag og aftaler.
Her er der dels tale om hjemmel til udmøntning af statslig støtte til CCUS, den såkaldte CCUS-pulje, og det bakker Konservative naturligvis op om, så vi kan komme i gang med at holde de udbud, der skal laves; dels er der også tale om, at kommunerne kan påtage sig økonomiske forpligtelser som deltagere i udbud, altså hvor der jo så er tale om statslig støtte til CCUS.
Når det gælder den del, er vi meget opmærksomme på, at der ikke pludselig gives mulighed for at konkurrere med de private aktører på lempeligere vilkår, altså på ulige vilkår.
F.eks. er der for offshore vilkår, som jo naturligvis er underlagt streng sikkerhedsmæssig lovgivning; det samme gælder så ikke helt på land.
Derfor har jeg selvfølgelig behov for, at ministeren her i dag svarer klart og entydigt på, at det her lovforslag ikke giver ulige konkurrence – og så skal Konservative nok bakke op om det.
Steffen W. Frølund (LA), 2022-12-20:
Med dette lovforslag implementeres aftalerne om en klimaplan i forhold til fangst og lagring og anvendelse af CO 2 .
Det er meget positivt.
Skal vi realisere målsætningen om et helt klimaneutralt samfund frem mod midten af dette århundrede, har vi brug for teknologier, som kan levere et negativt bidrag, for vi kommer ikke helt til at stoppe med at udlede på alle fronter; så vi har brug for noget, der trækker den anden vej i form af kompenserende teknologier.
Og det er ikke småting, vi skal levere på den her dagsorden – det er faktisk frem mod 2030 1 mio. t CO 2 -ækvivalenter.
Når vi kigger længere frem, bliver der behov for endnu mere.
Det er vigtigt, at vi kommer hurtigt i gang og får noget volumen i det her, for hvis der er én lære af erfaringerne med sol og vind, er det, at det godt kan tage lidt tid, inden vi kommer helt op i skala og ned i pris.
CCUS er potentielt set svaret på alt det, som vi ikke har alle reduktionsklimasvarene på, og det gælder både på lagrings- og anvendelsessiden – så Liberal Alliance støtter lovforslaget.
Lise Bech (DD), 2022-12-20:
Tak, formand.
Jeg vil også gerne sige velkommen til ministeren, der jo kommer ude fra den virkelige verden, og også til de mange nye ordførere her; det bliver rigtig godt i den tid, vi går i møde.
Men jeg vil jo altså ikke stå og gentage alt det, der lige er blevet sagt, for så bliver det jo en lang dag.
Det her lovforslag implementerer jo en hel del politiske aftaler; aftaler, som er blevet indgået, før Danmarksdemokraterne blev dannet, og som vi derfor ikke er en del af.
Lovforslaget skal skabe hjemmel til udmøntning af statslig økonomisk støtte til CCUS-puljen, der skal udmøntes til fangst, lagring og anvendelse af CO 2 .
Desuden foreslås det, at kommuner kan påtage sig økonomiske forpligtelser, i forbindelse med at kommunale forsyningsvirksomheder deltager i udbud af statslig støtte til CCUS, samt at kommunalbestyrelsen altid skal godkende en sådan forpligtelse – og det synes jeg er rigtig godt.
Det her er for at følge op på CCS-strategien og på aftalen om rammevilkår for, at kommunalt ejede affaldsforbrændingsanlæg og biomasseanlæg skal kunne søge første udmøntning af CCUS-puljen.
Det foreslås, at lovforslaget bliver uden en solnedgangsbestemmelse for at sikre klare, langsigtede rammevilkår for sektoren.
Årsagen til den her hastebehandling er jo, at lovforslaget skal kunne træde i kraft her den 1. januar 2023.
Danmarksdemokraterne støtter det her lovforslag, men jeg ser frem til, at vi lige kan stille nogle spørgsmål i udvalgsbehandlingen.
Kim Valentin (V), 2022-12-20:
Tak for det.
Så behandler vi L 8, forslag til lov om ændring af lov om gasforsyning, lov om Energinet og lov om elforsyning.
Lad mig starte med at sige, at nu er vi allerede på andet lovforslag fra den nye klimaminister.
Det går godt, synes jeg.
Lad det bare fortsætte.
Vi skal have handling på tingene, så det er supergodt, at vi fortsætter ud ad den her vej.
I Venstre synes vi, at rammerne for brintinfrastrukturen er supervigtige.
Faktisk er brintproduktion, hvis vi kigger lidt frem i tiden, en af de vigtigste ting, hvis vi skal have erstattet noget af det fossile, både i forhold storage, men også i forhold til det forbrug, vi har i dag.
Så derfor er vi rigtig meget for det at fremme udviklingen af ptx-teknologier og understøtte den grønne omstilling; det er også svært at være imod i øjeblikket, vil jeg sige.
Vi vil gerne understøtte det, og vi vil gerne sætte endnu mere fart på den handling, der kommer på det her område.
Vi ved også godt, at det her lovforslag indeholder mange andre ting.
Det meste af det er allerede blevet nævnt, så derfor vil jeg undlade at gentage det, men blot sige, at Venstre er stærke tilhængere af det, som klimaministeren gav udtryk for, nemlig at sætte handling bag ord.
Det glæder vi os til.
Venstre er for forslaget.
Karin Liltorp (M), 2022-12-20:
Som det allerede er blevet sagt, kommer brint til at være en del af fremtidens klimaløsninger, da det er et seriøst alternativ til de fossile brændstoffer, uden at det medfører CO 2 -udledning.
Men en af de store udfordringer lige nu er bl.a. transport af brint på tværs af landet.
Forslaget her imødekommer aktørernes efterspørgsel på klare rammer, med henblik på at brintmarkedet kan komme hurtigt i gang.
Klare rammer skaber den nødvendige tryghed, for at nye virksomheder tør at investere i dette område, og vi har brug for både offentlige og private investeringer i brintteknologien for at fremme den grønne omstilling.
Derudover omhandler lovforslaget som sagt et pilotprojekt i Stenlille, hvor man vil forsøge sig med CO 2 -lagring.
Det har vi allerede været inde på i forbindelse med de sidste to lovforslag.
Den viden, der kommer ud af det her pilotprojekt, vil komme alle fremtidige aktører til gode, da det selvfølgelig også vil være et vigtigt element i fremtidens klimaløsninger.
Jeg tror på, at denne løsning kan blive til et attraktivt erhvervseventyr for Danmark.
Selvfølgelig vil vi i Moderaterne gerne være med til at fremme den løsning, og vi bakker op om forslaget.
Søren Espersen (DD), 2022-12-20:
Tak for det, og tak til Socialdemokraternes ordfører for en god gennemgang af lovforslaget og også til Venstres ordfører for at fastslå, at det overhovedet ingen konsekvenser har.
Derfor er vi heller ikke nervøse for at støtte forslaget her.
Det er nødvendigt i den her overgangsperiode, indtil man finder ud af, hvad man skal have.
Jeg kan måske samtidig sige, at vi selvfølgelig støtter forslaget, men at det ikke er det samme, som at vi støtter, at DR skal underlægges den medieaftale, som der er.
Men det vender vi tilbage til.
Lovforslaget betyder jo altså, at den nuværende bestyrelse forlænges frem til udgangen af 2024, og så kommer der en ny bestyrelse.
Der er ingen penge i forslaget, og det har som sagt ikke nogen økonomiske konsekvenser for hverken det offentlige eller for erhvervslivet.
Så vi støtter lovforslaget fra regeringen.
Charlotte Broman Mølbæk (SF), 2022-12-20:
Tak for det.
I dag behandler vi lovforslaget om en ændring af loven om radio- og fjernsynsvirksomhed, herunder beskikkelsesperioden for DR's bestyrelse.
I SF bakker vi op om en ændring af beskikkelsesperioden, fordi det er vigtigt, at DR har en fungerende bestyrelse frem til den endelige afklaring af sammensætningen af den nye bestyrelse, der skal leve op til kriterierne i den nye medieaftale.
For SF er det vigtigt, at DR har en bestyrelse med gode forudsætninger for, at deres arbejde kan bidrage til at sikre en høj faglighed og en bred folkelig forankring.
Det er vigtigt for vores land og vores fælles historie, at DR fortsat står stærkt som et centralt samlingspunkt.
Medieaftalen var en vigtig og meget ambitiøs aftale, som vi er meget stolte af i SF.
De skal have mulighed for at spejle sig, blive inspireret og udvikle sig, og det er medieaftalen med til at sikre.
Vi havde et godt samarbejde med den tidligere kulturminister, som havde de samme høje ambitioner om at sikre den danske historiefortælling og sikre målrettede indsatser for børn og unge.
Derfor er vi også lettede over at læse, at den nye regering vil videreføre de gode takter i medieaftalen.
Vi kan da godt være bekymret for den del, der handler om kulturbidrag, fordi vi mener, det er afgørende, at streamingtjenesterne også bidrager til det kulturelle fællesskab i Danmark ved fortsat at producere dansk indhold af høj kvalitet.
Det håber jeg at vi sammen kan finde nogle løsninger på og at vi bliver inviteret til forhandlinger om, og jeg håber, at vi fortsat kan hjælpes ad med at styrke den danske filmbranche og den lange tradition, vi har i Danmark, for produktioner af meget høj kvalitet, som anerkendes på de mange internationale scener.
Med disse bemærkninger stiller SF sig positivt over for lovforslaget, og vi ser frem til det kommende samarbejde med den nye regering og den nye kulturminister.
Jon Stephensen (M), 2022-12-20:
Tak for ordet.
Såvel Socialdemokratiet som Venstre har i smukke vendinger gjort rede for, hvorfor det er nødvendigt at forlænge DR's bestyrelse med 2 år.
Moderaterne bakker også op og støtter at forlænge beskikkelsesperioden for DR's bestyrelse med 2 år for i denne periode grundigt at få tid til at udpege en ny bestyrelse med de kvalifikationer, ministeren finder bedst egnede til opgaven.
Tak for ordet.
Jan E. Jørgensen (V), 2022-12-20:
Tak for det.
Socialdemokratiets ordfører har redegjort for lovforslaget, og det har han gjort ganske glimrende.
I Venstre har vi nøje overvejet, om vi vil være skyld i, at sendesignalet stopper med nytårsklokkerne, og at der ikke kan være DR fra den 1. januar.
Det ville jo være en stor byrde at have på sine smalle skuldre.
Så vi har læst lovforslaget grundigt.
Vi har ikke mindst hæftet os ved de mange høringssvar, der er kommet.
Det er et forslag, der har været i høring hos bl.a. Arbejdermuseet, Bispebjerg Lokal-TV, DanToto Racing Live, Den Gamle By, Den Kristne Producent Komité, Samsø Posten og ikke mindst Vikingeskibsmuseet i Roskilde, og jeg kan betrygge forsamlingen med, at der nærmest er ingen, der har svaret på høringsforslaget, og dem, der har svaret, synes, at det er et godt lovforslag.
Når man så samtidig i lovforslaget kan læse, at det ikke har nogen økonomiske konsekvenser for det offentlige, ingen økonomiske konsekvenser for erhvervslivet, ingen administrative konsekvenser for borgerne, ingen klimamæssige konsekvenser, ingen miljø- og naturmæssige konsekvenser og heller ikke har relation til EU-retten, så lægger vi i Venstre hånden på kogepladen og når frem til en konklusion om, at det nok er meget fornuftigt at lade bestyrelsen fortsætte 2 år endnu, og medmindre jeg hører meget vigtige argumenter imod, anbefaler vi forslaget til vedtagelse.
Kasper Sand Kjær (S), 2022-12-20:
Lovforslaget, som vi behandler nu, har til formål at udmønte en del af den medieaftale, som den nu tidligere regering indgik før sommeren med SF, Radikale Venstre, Enhedslisten, Frie Grønne, Alternativet og Kristendemokraterne.
Af medieaftalen fremgår det, at DR skal have en stærk og uafhængig bestyrelse, som understøtter udviklingen af DR som en moderne medievirksomhed.
For at finde den bedste form for en ny bestyrelse og dermed også en ny styring af DR besluttede vi i medieaftalen at nedsætte et udvalg, som skal komme med anbefalinger til en fremtidig sammensætning af DR's bestyrelse og til, hvordan vi sikrer de rigtige balancer, som jo skal findes i sådan en bestyrelse, mellem faglige kompetencer, uafhængighed og folkelig forankring.
Det er en ny bestyrelsessammensætning, som skal afspejle den komplekse og vigtige opgave, som DR har, både som en moderne medievirksomhed i en digital tid, men også som en bærende kulturinstitution i Danmark og som en vigtig platform for den offentlige og demokratiske samtale i Danmark.
Det fremgår af medieaftalen, at den nuværende bestyrelse, som ellers står til at udløbe pr. 31. december i år, skal genbeskikkes for 2 år, indtil en ny model for sammensætning af DR's bestyrelse er på plads, sådan at den nye model for DR's bestyrelse har virkning fra 2025 og frem.
Det er den del, altså genudpegningen af DR's bestyrelse, som kulturministeren og regeringen foreslår udmøntet med det her lovforslag.
Samtidig præciseres det med lovforslaget, hvordan de seks største partier skal forstås, hvis der undervejs i perioden skal ske udskiftning af de udpegede bestyrelsesmedlemmer.
Det er jo et lidt fremskredent tidspunkt på året, og derfor er det også helt nødvendigt, at vi hastebehandler lovforslaget, sådan at DR også har en bestyrelse den 1. januar, for ellers ville den nuværende bestyrelse jo udløbe, uden at der var en ny.
Med de ord kan jeg meddele, at Socialdemokratiet bakker op om lovforslaget.
Christian Friis Bach (RV), 2022-12-20:
Jeg er enig med fru Mona Juul i, at det er blandede bolsjer.
Der er transport og lagring af brint, omorganisering af Energinet, og så var der et CO 2 -lager i Stenlille, der lige kom med.
Jeg kan også udtrykke bekymring for lovforslag af den karakter, men på vegne af vores klima- og energiordfører, fru Samira Nawa, vil jeg bare udtale, at jeg ved, at hun er meget glad for bolsjer og hun støtter alle dele af dette lovforslag, og det gør vi i Radikale Venstre.
Det her med power-to-x har jo altid været lidt mystisk; hvad var det der x?
Nu ved vi, at x i hvert fald er brint, og vi bakker op om at få etableret den her brintinfrastruktur.
Jeg håber også, at x bliver metanol.
Det er ikke for at dvæle ved min tid ved FN endnu en gang, men der var jeg ansvarlig for udviklingen af ny bilteknologi og fulgte meget nøje udviklingen af brintbiler og blev overbevist om, at det nok ikke var den vej, vi skulle gå.
Jeg har også besøgt Blue World Technologies oppe i Aalborg og lyttet til, hvordan metanol kan komme til at spille en fremtrædende rolle i vores eksisterende infrastruktur til transportsektoren.
Men også hvis vi skal lave metanol, har vi jo brug for brint og den her brintinfrastruktur.
Der er i lovforslaget virkelig perspektiver for udvikling af en fremtidig power-to-x-infrastruktur i Danmark, og derfor støtter vi op om lovforslaget.
Mona Juul (KF), 2022-12-20:
Tak for ordet.
L 8 er den nye regerings første pose blandede bolsjer.
Det er regulering af brintinfrastruktur, omorganisering af Energinet, varetagelse af CO 2 -lagring, så vi kan få gennemført pilotprojektet ved Stenlille, justering af såvel myndighedsbehandling på gas som af reglerne for kommunal modregning på gas og endelig justering af reglerne for udpegningsgrundlaget m.v. for Energinets interessentforum.
Jeg er ikke særlig begejstret for blandede poser bolsjer, og derfor vil jeg allerede nu sige, at det skal vi passe rigtig meget på med.
Det er altid der, hvor man finder de her hold mund-bolsjer.
Det er der, hvor vi finder nogle af de ting, som ministeriet gerne lige vil af med i en snæver vending, og det skal vi være meget opmærksom på.
Det her er baseret på aftaler, som Konservative er med i, og derfor bakker vi umiddelbart op.
Men det bliver lige med det lillebitte forbehold, at vi har behov for at tjekke op på et par punkter i høringssvarene.
Det må ikke gå så hurtigt, at vi overser noget, og det kan vi let komme til lige nu.
Derfor har jeg behov for lige at slutte med at nævne her, at jeg ikke håber, at den nye regering tager den tidligere regerings unoder med sig omkring både blandede bolsjer og hastelovbehandling, for det duer ikke at sige én ting på tv og så gøre noget andet, når vi står hernede i Folketingssalen.
Tak for ordet.
Steffen W. Frølund (LA), 2022-12-20:
Det her lovforslags hovedformål er at sikre fornuftige rammer for etableringen af en brintinfrastruktur på samme vilkår, som vi kender det fra gas.
Brugen af brint i sammenhæng med store mængder grøn energi har potentialet til at løse mange af de omstillingsudfordringer, vi står over for.
Brint kan lagres og bruges og har mange omdannelsespotentialer.
Med lovforslaget sker der også forskellige tilpasninger af rammerne for Energinet som konsekvens af omorganiseringer.
Endelig åbnes der for, at man kan etablere et CO 2 -lager i den danske undergrund, som Gas Storage Denmark i Stenlille skal stå for.
Det er alt sammen fornuftigt, og Liberal Alliance kan støtte lovforslaget.
Lise Bech (DD), 2022-12-20:
Tak, formand.
Som hr. Kim Valentin sagde, er det så det andet forslag.
Det går stærkt i det her Klimaministerium.
Men det her lovforslag er jo også en opfølgning på flere politiske aftaler.
Lovforslaget skal skabe rammer for etablering af en brintinfrastruktur, der understøtter den grønne omstilling og fremmer udviklingen af power-to-x.
Lovforslaget skal desuden flytte tidspunktet for Energinets overgang fra en hvile i sig selv-regulering til en indtægtsrammeregulering, så der er tid nok til at implementere de nødvendige ændringer.
Desuden skal lovforslaget give hjemmel til, at Energinet og dermed Gas Storage Denmark etablerer et pilotprojekt for CO 2 -lagring i Stenlille samt rørlagt CO 2 -transport til lageret.
Reglerne for kommunal modregning på gasområdet skal forlænges, og gebyrreglerne samt udpegningsgrundlaget for Energinets interessentforum tilpasses.
Det foreslås desuden, at bestemmelsen om kommunal modregning i lov om gasforsyning forlænges, selv om den ellers skulle ophæves, fordi man mod forventning ikke har afsluttet processen om udlodning til de tidligere ejerkommuner i HMN GasNet P/S.
Ligesom ved det forrige lovforslag foreslås det, at det her lovforslag bliver uden en solnedgangsbestemmelse, for at sikre klare og langsigtede rammevilkår for sektoren, og ligesom ved det tidligere forslag er årsagen til også den her hastebehandling, at lovforslaget skulle træde i kraft den 1. januar 2023.
Nu er der rigtig mange ordførere, der har klaget over det her med hastebehandlingen, og jeg kan kun tilslutte mig det.
Men alligevel synes vi, at vi er nødt til ligesom at sige ja til det her, for det er jo også en god idé.
Lovforslaget har nemlig været i ekstern høring i juli og august og i september, hvor lovforslaget var delt i to, og høringsparterne har jo generelt været positive over for det her lovforslag og den foreslåede rammeregulering for brint.
Danmarksdemokraterne kan tilslutte sig lovforslaget.
Karsten Filsø (SF), 2022-12-20:
Tak for det.
Det er en pose blandede bolsjer, vi her skal tage stilling til.
Det er et temmelig omfattende lovforslag, som indeholder flere forskelligartede elementer, og umiddelbart er det svært at se, at alt i den her pakke haster, og jeg tænker her bl.a. på ændringerne i Energinet.
Jeg vil sætte et par ord på brintdelen.
Det giver god mening at tilrette lovgivningen til den virkelighed, vi kigger ind i, med øget brintproduktion og den deraf følgende opgave med at transportere brinten.
Det er også o.k., at vi handler i Danmark, før vi får fælles EU-regler og de er vedtaget.
I SF ser vi helst den størst mulige andel af grønt produceret el anvendt direkte i elektrificeringen.
Det giver den bedste udnyttelse.
Men den produktion er ujævn, og derfor giver det også rigtig god mening at udnytte noget af den overskudsenergi, der er, når der findes diverse ptx-produktioner.
Elledningsnettet er under udbygning både i Danmark og i Tyskland, og der vil vi fremover kunne transportere mere strøm til direkte forbrug.
Men flere store brintprojekter er på vej, og transportvejene og infrastrukturen for brinten skal sikres.
I lovforslaget lægges der op til, at ministeren kan dispensere fra loven.
Det er der formentlig ingen problemer i, og det er nok nødvendigt med en smidighed på det her felt.
Men da det her på mange måder er nyt land, der betrædes, så ønsker SF, at Folketinget orienteres, når det sker, så vi kan følge udviklingen tæt.
SF anbefaler lovforslaget.